Фуд Озиевс цу доккха доацача йоазонца дувцар? Эггара хьалха шоай боахамаш а даь, гIалгIай баха Iохайшача хана, цхьаккха тайпа дунен сердало хиннаяц царна юкъе. Вайцига хьалъухаш хиннаб селий а нохчий а моллаш, хIаьта вай мехкара нах селашкахьа а нохчашкахьа а бусалба дешар деша ухаш хиннаб. ГIалгIай, дина дешара тIехьа а баьнна, дунен сердалонах хIама а доацаш, дIаболабеннаб. «Царна мотташ хиннад, из дунен дешар дийша саг кераста хулаш санна, хIаьна аьлча из дешар кераста наьха меттала доландаь. Шоашта юкъерча моллагIча хьаькъал долаш волча сага шоашка школаш яхка езар вай аьлча а, дунен дешар деша дезар вай аьлча а, чIоагIа раьза боацаш хулаш хиннаб уж, из дийшачох кераста хулаш санна хеташ. ХIанз укх сахьате из дунен дешар гIалгIай шоай наьха меттала арадаьннад, хIанз кхерам бац царна шоаш кераста хилар, хIана аьлча из дунен дешар кераста наьха меттала доацаш, шоай наьха меттала доландаь…»